khistorydata/jeongjo-sjw-relations huggingface dataset:
정조 13년
李書九以御營廳言啓曰今二月二十六日親臨春塘臺文武科試取時依兵曹節目出番鄕軍三哨領軍千摠崔景岳把摠安宗厚哨官申在寬蔡述夏李命源率領待候於集春門外待標信入來與臺下排立軍替代事畢後待標信罷出而都城頹圮五處把守鄕軍一百名以各色京標下軍替代出用事過後還爲替直之意敢啓傳曰知道
정조 13년
李書九以義禁府言啓曰再明日謁聖科時本府都事皆爲赴擧武都事一員本府入直而當直入直都事公事回公都事及通化門弘化東西挾門宣仁門靑陽門禁亂都事無以推移假都事七員令該曹各別擇差以爲分排之地何如傳曰允
정조 13년
李書九以義禁府言啓曰卽接月令醫員吳載澤手本則時囚罪人李寅燮素患泄痢之症累日處濕之餘重添毒感頭眩腹痛痰塞胸膈晝夜苦叫食飮全却將有難保之慮云自前罪人病勢如此則有保放救療之規李寅燮姑爲保放何如傳曰保放
정조 13년
南鶴聞以刑曹言啓曰因司謁手本當該別監金履升出付攸司照律定配行首別監嚴杖照律事命下矣依傳敎當該別監金履升慶尙道慶州府定配所卽爲押送行首別監崔潤禎以制書有違律照勘各別嚴杖一百放送之意敢啓傳曰知道被打與犯手有異首唱李喆孫旣已嚴治定配收贖放送可也
정조 13년
黃海監司李洪載疏曰伏以禮謁陵寢聖慕克伸躬薦芬苾法駕穩旋臣民慶忭曷有其極仍伏念臣猥以疏逖濫蒙恩造數月之中銀臺選部歷揚殆遍寵命之褻名器之玷已無可言而過福之災履滿之懼未嘗食息而少弛千萬不自意海藩新命又下騎省持被之日天地覆燾之德雨露生成之澤殆若徧渥於臣身者然奉誥驚隕益復靡措噫臣本蓬蓽圭竇之一老學究耳儱侗譾裂凡於百執事無一適用今以職兼軍州觀察風俗提點刑獄者責之於無所肖似之身此何異於鵜在梁而蚊負山者耶況且海西素稱難化民習之慣於鬪訟士風之蔑於廉恥苟非威足以憚壓明足以糾察則公私僨誤理所必至於是乎區區循墻之義不但在於一身踰分之懼而已伏乞聖明亟收臣新除職名回授可堪之人以重公器以安私分千萬幸甚臣無任屛營祈懇之至答曰省疏具悉卿其勿辭往欽哉
정조 13년
檢閱李相璜疏曰伏以臣母素患風痰之祟數日來十分添篤外縮內煩飮啖全却左牽右掣轉側不能奄奄牀笫症形危劇扶將之節醫治之方非臣則替行無人而臣又在直矣臣之家人促臣歸視急伻屢至臣於是按住不得玆敢忙陳短章徑歸私次伏乞聖慈亟遞臣職以便救護仍治臣罪以肅綱紀千萬幸甚臣無任屛營祈懇之至省疏具悉爾其勿辭救護母病
정조 13년
左承旨李時秀疏曰伏以臣卽伏見正言吳鼎源到院疏有先正臣文敬公尹宣擧父子院額事語多侮逼先正父子卽臣亡母之高曾祖也在臣私義有不可與聞其捧納玆敢猥陳短章徑出禁扃伏乞聖明亟遞臣職仍治臣擅離之罪以肅朝綱以安私分千萬幸甚臣無任屛營祈懇之至答曰省疏具悉卿其勿辭行公
정조 13년
正言吳鼎源疏曰伏以九陵展禮聖孝克伸五日旋蹕玉體冞康臣民慶忭曷有其極仍伏念臣卽聖化陶甄中一物耳以姿性則至庸陋也以踪地則極疏賤也通籍以來叨冒踰涯效蔑涓埃心隕淵谷杜門息影一念久斷於榮途瞻天望雲寸誠空懸於象魏自甘私分之飮喙只切聖澤之歌詠忽於昨年秋荐蒙恩除於旬日之內一肅臺銜旣伸叩謝之忱數月騎省粗效奔走之勞恩榮已極感祝冞切忽於千萬夢想之外又伏奉薇垣除命里閈動色闔門驚惶臣與老母手擎恩誥淸淚被面繼之以惝怳震越跼天蹐地實不知所以措躬也噫補衮糾邪仰裨治化是何等責任而況今國賊未討大義未伸設有言議風裁端合是任者尙宜難愼如臣下流之本不堪於尋常任使之末此非但臣自知之殿下亦嘗俯燭無餘矣重以鈍性多滯不能隨時而俯仰弱植靡依未免與世而睽乖臣之姓名三字不入政注已許多年矣何幸上天至仁霈澤旁流疏蕩之德音屢宣剪拂之洪恩遍及坑坎轉而袵席陰谷變而陽春以臣積年屛蟄之蹤亦蒙不世曠絶之恩華銜再叨宿硏依舊枯木而花未足以喩其榮死骨而肉未足以喩其德未知螻蟻之微蟣蝨之賤何以得此於聖明之世也臣積違之餘一覲耿光願非不切而反覆思惟堪承無望玆敢冒陳短章瀝血控籲伏乞天地父母俯賜鑑諒亟削臣職以安私分千萬幸甚臣旣揣量有素祈免是急豈敢以見職自居而第伏念亂賊之誅法嚴春秋鷹鸇之逐義根秉彝臣之憤惋弸轖心骨腐痛者十年于玆今何敢辭慙襲套跡嫌隨衆不思所以沬血一陳冀垂澄省也哉嗚呼自乙未至于今十數載之間窮宙亘宇所無之劇逆大憝殆無歲而無式月而生王室戚聯喬木世家盡化爲豺狼梟獍此實天地之極變怪邦國之大不幸幸賴赫日昭臨凶徒輒綻聖躬屢危而旋安寶籙幾絶而終綿思之及此心膽俱掉噫嘻痛矣以麟謙貫盈之逆節簡恒養厚之妖爲之腹心以能範擧犯之陰圖量𨩌泓澤之凶爲之羽翼而若其頭腦窩窟則鄭妻是已以十年醞釀之逆百計危逼之凶而移置田舍密邇王城神人之憤方來之憂庸有極乎殿下之於治逆每從寬仁不欲窮覈旣未能鋤拔其根柢打破其窩藏按法行討之嚴有不足以懼亂賊而折奸萌由是而國榮德相之凶肚逆腸互相糾結沮遏大計實爲劇賊之斷案四字凶言難掩不軌之眞贓爲今日臣子者孰不欲食肉寢皮口臠手磔而顯戮未加王章莫伸樂純煥億之或藉其姪或賣其叔醞釀凶圖何所不至究厥情犯俱合萬戮而斃牖配島一向涵貸至於澤白之迭相投匭語犯誣上而未及窮治草草了勘及夫甲辰秋後逆變之出而天綱覆墜人紀斁絶凶言逆節實是海鏡之所無遺種醜孽未施适雲之已例東土含生之倫忍與此賊凶種尙戴一天古今天下寧有是理懲討之不嚴至此而伺釁凶孽益無所忌憚瑮福稱兵之逆又復滔天千變萬怪愈往愈極矣噫嘻三昨年五九月之變思之而肝摧腸裂言之而髮豎眦決离輝永閟天星累回慟纏宗國冤含率普凡今在廷之臣孰不疑其禍胎之潛藏亂本之有在崩心雪涕願爲一死而凶機陰祕端緖未露忍哀抱痛如不欲生幸賴我慈聖誕宣諺敎日星昭揭鬼蜮莫遁逆復妖宇次第斯得將相挾援子姪締凶四字刀割貨行結姻駭機急變狼藉綻破而畢竟處分只誅一復而止耳顧瞻他日宇案已結而一訊不加酌配遽降噫彼進熱劑之逆醫斷乳道之凶媼理無獨辦情實一串一經窮覈根株可拔竝行嚴誅冤憤少洩而訊問之情一味靳允時偉則戚里之白地自居情節已極叵測戎權之暗計圖占旨意將欲何爲卽此數事二心難掩萬剮猶輕而不滿邦慶於匝域同慶之日肆發凶言於公堂稠坐之中堂疏一出證左端的凶肚全露鐵案已成而尙遲天討久偃島竄蓋此四凶陰謀之綢繆密計之排布專在於搖動我邦本陰移我國脈計旣售於謀害跡莫掩於逞凶竟致貳極空虛繼而係望無所此又載籍以來所未有之慘變劇賊也萬姓之悲號如新八方之痛冤愈激今若一行訊鞫嚴加鉤覈則諸賊之凶謀卽當盡綻儲君之讎冤可得一灑前後諸臣沐浴之請非止一二閱歲靳持兪音漠然而乃又甘犯貽慼之誅冒進飮血之辭者誠以君讎國賊之所在天理民彝之所關此賊不可一日而俱生此讎不可一日而不復不得請則不敢止耳伏願聖明亟降威斷三司諸請亟賜允從宇偉醫媼竝命拿鞫黨與窩窟一時誅討俾王法伸而輿憤洩焉且臣於日前前應敎成德雨之疏竊不勝駭惋之至臣未暇作溯源之論而試取其疏中一二句語而陳之有曰禮遇之盛繼述之美噫嘻是何言也肅祖朝丙申尹宣擧父子處分卽金石之案日星之訓恭惟我聖上當御極之初値回甲之歲仰體勿撓之聖志亟施追奪之邦典此實我殿下繼述之美也及夫七年之後時當大霈許復舊爵者只以我聖上盛德洪量慮或追奪之爲過重是豈待之以儒賢而然哉先王朝處分旣如是嚴正而乃反曰禮遇我聖上處分又如是光明而乃反曰繼述敢以道德之云先正之稱肆然書之不少留難何其無嚴之甚也其疏又曰一院額之或撤或復何足損益於先正噫院額之撤去卽先朝之處分而聖上之繼述也則其言言悖慢無所顧忌一至此耶又曰伊時該曹固宜按例擧行一如前日向在丙申令下之日故禮判臣鄭尙淳奉承聖敎毁板撤額一依丙申丁酉年例稟旨擧行則今此該曹按例一如前日云者有若其撤不曾經稟而其復亦當循例應行者然跡近漫漶語涉玩弄其在明義理整法綱之道不可尋常處之臣謂前應敎成德雨亟施刋削之典斷不可已也顧今俗習骫骳含默成風惟此德雨之一疏關係何如而職在三司之列者側聽屢日尙無一言臣切爲之寒心也臣無任屛營祈懇之至省疏具悉首陳懲討事勿煩附陳事如是起鬧極不可矣
정조 13년
敎黃海監司李洪載書王若曰西臬重旬宣之責實難其人內省撤宿衛之班允合是選委以方面簡惟在心惟卿古家懿規淸朝重望百里分竹久切棲鸞之歎九重抗章蔚有鳴鳳之譽逌翰苑而登玉署文華夙彰佐銓郞而置銀臺眷遇冞篤久欲藩屛之一試亦粵廟剡之咸推眷玆黃海名區實爲靑丘重鎭天塹壯關防之險襟帶畿輔之要衝地利擅鹽鐵之饒輻輳水陸之交會燕軺絡繹於孔路政難賁應之方唐船出沒於近洋若爲備禦之責嗟前秋之告歉尙切重宸之憂虞矧舊伯之云亡尤重一方之委寄玆授卿以黃海道觀察使兼兵馬水軍節度使巡察使海州牧使卿其祗服寵命懋恢遠猷周家重諮諏之謨宜盡懷保之責漢庭尙綜核之政詎忽黜陟之規自餘稟裁厥有彝典於戱登車攬轡必思澄淸之要按節巡方須體宵旰之念故玆敎示想宜知悉
정조 13년
己酉二月二十四日卯時上御誠正閣加資復職人入侍時同副承旨南鶴聞假注書趙台榮記事官李宗烈記注官金鳳顯僉知李尙佐前監察韓芷以次進伏訖上命尙佐等進奏職姓名尙佐等以次仰奏訖上敎尙佐曰居在何邑乎尙佐曰居在康翎矣上曰年今幾何尙佐曰今年爲七十八歲矣上曰緣何落仕乎尙佐曰待罪古阜時以前任鎭東萬戶濫刑事罷職矣上曰筋力寢食視聽何如尙佐曰筋力日步四五十里視聽無減於少時食盡五合飯睡至達宵矣上曰有子幾人乎尙佐曰三子七孫矣上曰誰族乎尙佐曰讓寧大君十一代孫矣上曰爲直孫乎尙佐曰爲傍孫矣上曰上來時何以治行耶尙佐曰沿路各邑給馬與糧饌故善爲上來矣上曰善爲下去也敎芷曰年今幾何芷曰今年爲六十五歲矣上曰何故落仕乎芷曰陵官時臺諫以不孝論斥故臣仍爲落仕廢居南原地矣上曰誰族乎芷曰與金城縣令魚用謙爲外四寸親矣上曰何當下去耶芷曰從近還歸矣命尙佐等先退命書傳敎曰明日儒生入場由通化門弘化東西挾門宣仁門等各門分入留門亦當於初更五點爲之此皆爲諸生俾免紛雜之弊勢將露處經宿雨傘及煖飮之具毛具勿禁事令成均館知委諸生等處命退承史以次退出
정조 13년
己酉二月二十四日辰時上御重熙堂右承旨與有司堂上入侍時行右承旨徐鼎修假注書趙台榮記注官金鳳顯記事官金祖淳以次進伏訖上曰黃海監司上疏入之出榻敎賤臣承命出持入命鼎修讀奏仍命書批答訖上曰卽爲肅謝事分付賤臣承命出傳命書傳敎曰廟役相値都監堂上明日試望勿擬命退諸臣以次退出
정조 13년
己酉二月二十四日未時上御誠正閣右副承旨與黃海監司入侍時右副承旨李書九假注書趙台榮記事官李宗烈記注官金鳳顯黃海監司李洪載以次進伏訖上曰海伯進奏職姓名洪載仰奏訖上曰惟卿未及任使而本道適値告歉故今以擇差除卿送之竝須務爲也卿於本道爲都事在何年乎洪載曰甲辰冬爲之矣上曰榮悴判異矣上曰海西還穀甚多以此爲弊云先思矯救之方至於列邑守宰褒貶極難亦盡彈壓之政可也命宣諭訖上曰左承旨批下牌招察任出榻敎命退諸臣以次退出
정조 13년
行都承旨金載瓚齋宿行左承旨李時秀齋宿行右承旨徐鼎修齋宿左副承旨李書九齋宿右副承旨李家煥齋直同副承旨南鶴聞齋直注書金孝建病一員未差假注書趙台榮齋宿徐有聞齋直事變假注書劉師玶仕
정조 13년
李書九啓曰明日殿座相値視事頉稟之意敢啓傳曰知道
정조 13년
李書九啓曰備邊司郞廳來言今日賓廳日次而謁聖齋戒相値不得來會云矣敢啓傳曰知道
정조 13년
承旨前望單子入之李家煥落點
정조 13년
以正言李顯道牌不進罷職傳旨傳于金載瓚曰只推更爲牌招
정조 13년
以執義朴長卨再牌不進罷職傳旨傳于南鶴聞曰只推
정조 13년
白慶楷汰去代以徐有聞爲假注書
정조 13년
李書九以禮曹言啓曰本曹郞廳六員內正郞鄭基煥佐郞朴尙春典禮講以禮官進正郞趙慶遠試官進正郞姜鳳瑞收券官進佐郞洪命馥兼史預備佐郞宋徵一拿處本曹時無仕進上直之員宋徵一拿處之代令該曹口傳差出以爲推移入直之地何如傳曰允
정조 13년
吏曹口傳政事以許湜爲禮曹佐郞
정조 13년
李書九以都摠府言啓曰今日入直內三廳武兼禁軍及軍兵等當爲中日習射而文廟酌獻禮齋戒相値不得爲之之意敢啓傳曰知道
정조 13년
行司直金鍾秀疏曰伏以臣昨伏奉景慕宮提調之命矣都提調臣洪樂性卽臣之內兄也相避之法在下當遞玆敢短章陳聞伏乞聖明亟命照法遞改焉答曰省疏具悉所帶提擧許遞
정조 13년
己酉二月二十五日卯時上詣春塘臺齋宿生進放榜入侍時行都承旨金載瓚行左承旨李時秀行右承旨徐鼎修左副承旨李書九右副承旨李家煥同副承旨南鶴聞假注書趙台榮徐有聞記注官金鳳顯記事官李相璜檢校直提學徐有防直提學金憙待敎金祖淳以次侍立上具翼善冠衮龍袍乘輿出協陽門建陽門由靑陽門詣春塘臺御帳殿引儀唱侍臣及四館行四拜禮放榜官以次唱生進姓名訖生進諸生行拜禮禮曹正郞以白牌分賜諸生訖次賜酒果引儀唱諸生行拜禮後仍卽分東西以次退出通禮告禮畢上曰違牌三司只推更爲牌招出榻敎載瓚曰生進放榜時法醞床卓不卽待令以致行禮之遲滯事體所在極爲未安當該紫門監官員所當重勘而本院請推之外無他可施之罰何以爲之乎上曰事過後拿處可也出擧條兵曹判書鄭好仁曰今日殿座時侍衛不可不備員兵曹參判金思穆謂有情勢不爲入來令政院牌招以爲備員之地何如上曰依爲之出擧條鶴聞曰新除授知義禁趙瑍除拜後過三日不爲出肅依定式推考警責仍卽牌招察任何如上曰依爲之出擧條書九曰門禁申飭何等至嚴而卽聞有一漢不佩章標攔入闕門被捉於閤外至近之地事之驚駭莫此爲甚常時不能檢飭之失在所難免當該入直堂郞從重推考何如上曰依爲之守門將拿處可也出擧條書九曰今日各營軍兵除出時標信宣傳官謂以駕前別抄未及除出旣納標信旋又請受故不得已微稟仍授矣卽又來言別抄亦已除出而俄果誤認更爲請受云標信事體何等嚴重而初不詳審有此無端更受之擧事之可駭莫此爲甚當該宣傳官所當重勘而本院請推之外無他可施之罰何以爲之乎上曰生疎所致從重推考可也出擧條上曰試官中衆所共知老病情勢外勿爲呼望出榻敎上曰午鼓已久試牌去來尙不知入寧有有如許道理仍命書傳敎曰該房承旨推考當該注書汰去命書傳敎曰讀券官趙尙鎭聞其實病甚重其代以行副司直徐有防爲之命書傳敎曰殿座出牌之時徑歸私次事體所在極爲駭然讀券官洪秀輔罷職下義禁府推考上曰曺允大之不爲承牌抑何故也承旨問其委折以爲奏達可也時秀曰曺允大違牌委折依下敎詳問則以爲方帶三銓之任而自來情勢無以承膺今此違牌亦因本職而然云矣命書傳敎曰情勢似然對讀官曺允大本職許遞更爲牌招上曰對讀官曺允大令該曹口傳付軍職出榻敎上曰今日夕門告注書不爲進去云誠極駭然仍命書傳敎曰當該注書事過後拿處開門時至命下標信開通化等門許入赴擧儒生上曰多士蹂躙之弊在所當念試所承旨處以各別申飭之意分付可也上曰經夜於場屋多士之寒苦不可不念火具毛具及雨傘竝爲許入之意分付禁亂官可也上曰炬火不明申飭可也時秀曰今日擧動時待令炬火甚少以致屢番提飭事體誠極寒心工曹郞廳所當重勘而本院請推之外無他可施之罰何以爲之乎上曰事過後拿處可也出擧條上曰酌獻禮時刻不遠儒生入場須催促可也時秀曰赴擧諸生已盡入門云矣命閉通化等門
정조 13년
行都承旨金載瓚坐行左承旨李時秀坐行右承旨徐鼎修坐左副承旨李書九坐右副承旨李家煥坐直同副承旨南鶴聞坐直注書金孝建病假注書趙台榮仕徐有聞仕直事變假注書劉師玶仕
정조 13년
春塘臺齋宿後內閣政院玉堂藥房口傳問安答曰知道
정조 13년
大駕詣文廟入幕次後內閣政院玉堂藥房口傳問安答曰知道
정조 13년
還來春塘臺內閣政院玉堂藥房口傳問安答曰知道
정조 13년
傳于李時秀曰右承旨入侍
정조 13년
兵曹口傳政事副司直單申應顯
정조 13년
有政吏批判書李𡊠參判具庠進參議未差左副承旨李書九進以李祖承爲吏曹參議李聖圭爲大司憲申應顯爲大司諫李鳳翼爲奉常僉正崔吉憲爲掌樂主簿李勉恒爲禁府都事李鎭邦爲興海郡守卞緯鎭爲懷仁縣監鄭民始爲景慕宮提調典籍申獻朝文科第一人尙衣主簿單柳城春武科第一人
정조 13년
兵批判書鄭好仁進參判金思穆參議朴宗岳病參知李勉兢入直進同副承旨南鶴聞進副護軍盧廷良申光祐鄭篆副司直李得臣朴天行柳光國鄭福煥李顯靖徐美修姜世膺李廷璞副司果吳鼎源鄭東觀金致光李殷模李素同知蔡德齡僉知李基成竝單付
정조 13년
金載瓚啓曰明日三日製試官中對讀官李顯默時無職名令該曹口傳付軍職何如傳曰允
정조 13년
李時秀以備邊司言啓曰因京畿監司趙鼎鎭狀啓有草記稟處之命矣取見其狀本則以爲春牟始耕種子不足而本道牟還自來不敷留庫中量宜加分事令廟堂稟處爲辭矣畿內牟還本來不足每當春耕輒請加分今亦依近年例許令量宜加分待畢分從實數使之狀聞之意分付何如傳曰允
정조 13년
南鶴聞以禁衛營言啓曰今二月二十七日春塘臺親臨三日製時依兵曹節目銅龍門入直鄕軍一百三名內建陽銅龍等門各除營直五名元入直把摠率領仍直西營入直鄕軍四十名新營入直鄕軍三十七名內各除營直五名其餘軍兵等各該將官率領排立於布帳外而事畢後還入直銅龍門西營兩處入直將官軍兵竝待標信擧行之意敢啓傳曰知道
정조 13년
南鶴聞以御營廳言啓曰今二月二十七日春塘臺親臨三日製試取時依兵曹節目集春營入直軍五十名內營直五名除實四十五名內宮墻頹圮二處把守軍二十五名及營直五名除實三十名領軍千摠崔景岳入直把摠李商五哨官蔡述夏李命源率領設布帳外排立事畢後還入直所而竝待標信擧行還入直間集春營哨官申在寬東營哨官崔秀崗代直之意敢啓傳曰知道
정조 13년
南鶴聞以義禁府言啓曰明日三日製時本部都事皆爲赴擧武都事一員本府入直而當直入直都事公事回公都事及靑陽門禁亂都事無以推移假都事三員令該曹各別擇差以爲分排之地何如傳曰允
정조 13년
平安監司鄭昌聖疏曰伏以臣特一樗散之品亦乏鉛刀之用求其所長百無一可而乃自十數年來偏蒙剪拂之私前後踐歷罔非望外雖謂之華貫要職拾級而取實非過語集木之求濡咮之譏未嘗不反顧蹙然況今蒲柳先衰桑楡已迫正擬乞身歸田歌詠聖澤而只緣未忍於便訣姑此遲回於末聯矣忽於夢想之外伏奉箕藩之除惝怳感激莫省攸措噫承流之任孰非難愼而惟玆西陲其選尤重以言乎風俗則駔儈奸蠧之多端而民習日渝以言乎關防則邊門咽喉之最要而桑土漸弛以言乎財賦則粟帛銀幣之儲胥而簿錄半虛百弊蝟張一味玩愒苟不及今振刷大加矯革則難言之憂不但目前之害而已雖通練綜理之才猶難稱職而堪任如臣譾劣無能重以衰朽者其敢與議於旬宣之責乎自知已審萬不近似徒懷饕餮之計不恤僨誤之罪則畢竟狼狽理必無倖臣身固不足道其於國事何哉反覆揣量叨膺無路玆不得不冒死呼籲畢暴肝膈之懇冀蒙鞶帶之褫伏乞聖明俯賜矜諒特許鐫免以幸公私不勝至願答曰省疏具悉卿其勿辭往欽哉
정조 13년
文宣王酌獻禮祭報府東從享奠酌官行副司直尹行元李敬一西從享奠酌官副司直申耆李祖承典祀官奉常正崔烜廟司典籍兪漢人大殿執尊修撰李敬五配位執尊副司果李晴東廡奠酌官副校理李太亨副司果鄭東觀金啓洛兵曹正郞李益運副校理林道浩修撰李錫夏副修撰李魯述副司果李顯默韓興裕兵曹正郞鄭來百副司果金熙朝徐有鍊尹悌東尹光顔金鎔廟司典籍崔錫圭西廡奠酌官副司果沈興永徐美修閔昌爀李遇濟副校理李埦副司果尹之鉉持平李貞運軍資正朴聖泰兵曹佐郞李羲觀副司果曺允遂朴宗正正言韓商新副司果朴宗謙韓致應權中憲廟司典籍李尙運典儀贊儀李衡弼贊者引儀崔珽金東覽謁者引儀成元柱謁者兼引儀李孝達贊引假引儀李英孝金思卨啓聖祀致祭獻官禮曹參議洪文泳典祀官奉常判官朴奎淳廟司典籍南述毅
정조 13년
己酉二月二十六日丑時上詣文廟酌獻禮入侍時行都承旨金載瓚行左承旨李時秀行右承旨徐鼎修左副承旨李書九右副承旨李家煥同副承旨南鶴聞假注趙台榮徐有聞記事官李宗烈記注官金鳳顯記事官李相璜檢校提學徐有防待敎金祖淳以次隨駕上具翼善冠衮龍袍乘輿出集春門至神門外降輿旋卽乘輿至下輦臺降輿御大次酌獻禮時至改具冕服由正門陞東階詣版位西向立行四拜禮詣文宣王神位前行酌獻禮次詣復聖公神位前行酌獻禮次詣宗聖公述聖公亞聖公神位前行酌獻禮還復位西向立行四拜禮訖通禮告禮畢上由東階還大次釋冕服上曰今日謁聖時擧行守僕事知守僕考例施賞出駕前敎乘輿至神門外降輿旋卽乘輿由集春門還御春塘臺上俯詢懸題早晩便否於諸生諸生擧願待朝懸題上命諸臣權退
정조 13년
己酉二月二十六日卯時上御春塘臺謁聖文武科試取入侍時行都承旨金載瓚行左承旨李時秀行右承旨徐鼎修左副承旨李書九右副承旨李家煥同副承旨南鶴聞假注書趙台榮徐有聞記注官李宗烈金鳳顯記事官李相璜檢校直提學徐有防待敎金祖淳以次侍立上具翼善冠衮龍袍御帳殿引儀唱試官以下行四拜禮文所試官判中樞府事金熤行副司直李秉模漢城判尹李在簡禮曹判書鄭昌順刑曹判書沈頤之行副司直金憙申大升尹尙東趙尙鎭對讀官行副司直鄭東浚大司成沈煥之行副司直李敬一韓晩裕朴天衡金翊休李東郁柳焵李鼎運宋鍈校理韓用龜修撰李敬五校理李埦前校理李顯默修撰李錫夏前修撰鄭東觀兵曹佐郞李羲觀副司果尹光顔前都事韓光植武所試官右議政蔡濟恭知訓鍊李柱國行副護軍趙心泰禮曹參議洪文泳行副護軍李基成副校理林道浩副司果白東運以次入就位行拜禮訖以次分東西進伏熤等進前曰夜旣勞動曉又殿座聖體若何上曰一樣矣命書御題天作高山賦仍命懸題訖搥鼓三聲應射人以次發射命書傳敎曰今番謁聖取六人性源曰頃因前秋判所奏無論醫律譯以大典通編應講事出擧條知委矣譯官異於醫律必以方音翻解私自肄習然後始可應講而卷秩稍多日子且迫勢難及期翻出今式年則姑令以經國大典依前應講大典通編則自後式年應講似好以此分付何如上曰依爲之出擧條好仁曰試券畢考前侍衛勿令出入之命面面申飭矣五衛將李晦植多年近侍其所謹愼與他自別而不有申飭任自出去極爲駭然爲先汰去令該府拿問定罪何如上曰依爲之出擧條上曰對讀官宋鍈罷職出擧條科次訖申獻朝等以次出榜竝以次呼新來上曰文武科放榜斯速擧行可也放榜時至上改具遠遊冠絳紗袍御帳殿宗親文武百官各服其服擧行服公服入就位引儀唱宗親文武百官行四拜禮訖文武科放榜官以次唱擧人名引儀唱擧人行四拜禮訖各以紅牌分賜擧人次賜花及酒肴次賜蓋引儀唱擧人行四拜禮訖引儀引擧人出又引宗親文武百官俱復拜位代致詞官陞自西階進當帳殿俯伏跪贊儀唱跪宗親文武百官跪代致詞官致詞訖俯伏興降復位贊儀唱宗親文武官行四拜禮訖通禮告禮畢命書傳敎曰鄕儒之多造未有多於今番而參榜者只是高陽鄕儒一人旣與闕榜有異後庭試雖無可論三製隔日大比在卽趁今上京許其觀光日子進定已例亦多三日製進定於明日除非大輪次及親臨則節製例不得賜第明日當於春塘臺親臨試紙用大好紙事令入場諸生先爲知悉上曰明日出宮門路以協陽門爲之出榻敎上曰明日三日製時鄭昌順具庠讀券官爲之曺允大李太亨韓用龜對讀官爲之出榻敎命書傳敎曰新恩政事當日爲之命書傳敎曰其子參榜其父宜恕前大司諫申應顯給牒敍用仍令該曹口傳付軍職使之參班上乘輿由靑陽門建陽門入協陽門還內諸臣以次退出
정조 13년
行都承旨金載瓚坐行左承旨李時秀坐直行右承旨徐鼎修坐左副承旨李書九坐直右副承旨李家煥坐同副承旨南鶴聞坐注書金孝建病一員未差假注書趙台榮仕徐有聞仕直事變假注書劉師玶仕
정조 13년
金載瓚啓曰明日常參經筵取稟傳曰停
정조 13년
金載瓚啓曰來初一日輪對日次而國忌齋戒相値頉稟之意敢啓傳曰知道
정조 13년
傳于李家煥曰傳香承旨馳詣宗廟永寧殿景慕宮奉審摘奸以來
정조 13년
李時秀啓曰假注書徐有聞時無職名令該曹口傳付軍職冠帶常仕何如傳曰允
정조 13년
傳于金載瓚曰入格儒生明日來待
정조 13년
金載瓚以禮曹言啓曰卽接四館所所報則去戊申年八月秋到記講入格直赴會試儒生六人中幼學金三龍幼學鄭仁壽幼學尹之泰落漏於今此式年講經會試許赴中一體入啓許赴事報來矣幼學金三龍幼學鄭仁壽幼學尹之泰等依例許赴於今番講經會試而莫重科試如是不察許赴人落漏者至於三人之多事極駭然當該四館官員令該府拿處下吏令攸司從重科治何如傳曰允
정조 13년
李家煥以戶曹言啓曰今番幸行時因交河郡守洪喜榮所啓本郡一尾島帳付田畓中海水衝破處卽爲許頉後草記事命下矣田政體重有難遽然頉給故發遣計士與該郡守同爲摘奸則其所海落果如所啓而打量成冊亦已修報矣帳付元結四十七結三十八負六束內時起五結六負五束依前收稅今陳二結六束仍爲降續隨起收稅其餘海落四十結三十一負五束今年爲始頉給之意敢啓傳曰知道
정조 13년
李時秀以兵曹言啓曰本曹草記平壤居直赴削科人金國瑚子尙權欺罔上言之罪令攸司照法嚴勘事批旨內其委折爲先更爲査實草記可也事命下矣取考丙申十月武科殿試時金國瑚赴試單子則自試所題以應射時落箭拔榜因傳敎削科又考本曹謄錄則直赴金國瑚因傳敎削科兩件文蹟昭昭無疑故臣金尙權招入多般詰問則渠以爲渠父間經草土且有重病今始生更赴之計云而此則上言中初不擧論者也其窘急粧撰之狀據此可知渠敢諉以年久欺罔天聽之罪綻露無餘矣敢啓傳曰知道
정조 13년
李時秀以兵曹言答曰卽接守門將廳牒報則新除授分守門將趙台鎭身在草土云臣曚未覺察遽擬受點不勝惶恐而原望筒勿施何如傳曰允
정조 13년
李時秀以兵曹言啓曰依下敎侍衛禁軍武藝別監內吹兼內吹近仗軍士等處設粥以饋之意敢啓答曰知道
정조 13년
李時秀以訓鍊都監言啓曰今二月二十七日春塘臺殿座時因兵曹節目金虎門軍九十五名把摠李東弼哨官李甲會弘化門軍九十五名哨官申鏶廣智營軍四十名哨官沈鐮率領設布帳外環衛銅龍門弘化門宣仁門通化門以出番軍各門軍二十名將校一人式率領排立雜人闌入一切嚴防而竝待標信擧行依定式北營標下軍三十名除標信除出別將崔朝岳把摠朴應浩率領集春門外把守事畢後各還直所之意敢啓答曰知道
정조 13년
李時秀以禁衛營言啓曰依下敎本營兼內吹槍劍軍及環衛軍兵等處設粥分饋之意敢啓傳曰知道
정조 13년
李時秀以御營廳言啓曰依下敎駕前別抄兼內吹及排立將官軍兵等處設粥分饋之意敢啓傳曰知道
정조 13년
李家煥以義禁府言啓曰全羅監司徐龍輔査啓據刑曹粘目內金溝前縣令朴澈源拿問處之事允下矣朴澈源時在羅州地云依例發遣府羅將拿來何如傳曰允
정조 13년
李家煥以義禁府言啓曰鏡城前判官姜彝正城津前僉使李潤元拿問勘罪事傳旨命下矣姜彝正今方待命卽爲拿囚而李潤元以礪山府使時在任所云依例發遣府書吏交代後拿來何如傳曰允
정조 13년
刑曹啓目粘向前吳命訥身爲譯官中路落留誠極痛駭自臣曹發關捉來照法嚴繩何如判付啓與他軍官同日入京分揀爲良如敎
정조 13년
右議政蔡濟恭箚曰伏以卽伏聞謁聖武科壯元以代射現露於今日帳殿親臨之時出付本兵已盡輸款云臣不勝萬萬驚駭痛惋之至近來科場勿論文武試奸習日滋爲弊漸痼臣於前後筵席每以此陳達或庶冀社塞奸竇裨補世道豈料此等之習又售於臣之受命主試之際乎臣於昨日榜眼修啓之時出坐於外與參試二將臣招致入格諸武稽貌聽言多般採詰自以爲詳悉無餘而奸在目前一任蹉過今始自露於咫尺天鑑之前臣之泛忽昏謬之罪無所逃矣噫渠雖鄕曲蚩蠢之漢名爲壯頭職付東班而一宿之偃然換面敢登天陛此其罪不可比同於尋常作奸之類符同兩漢亟命有司三次嚴刑後絶島充軍仍治臣矇未覺察之罪以爲不職者之戒焉答曰省箚具悉卿懇武科壯元事因兵判筵奏許令照法勘處卿於昨日雖以命官進參豈如是過引乎卿須安心視事所請勘罪事依施仍傳曰此批答遣史官傳諭于右議政
정조 13년
知敦寧宋載經疏曰伏以臣年衰病痼與死爲隣前後拂拭屢勤造化之洪私而筋刀趨走實非癃朽之可堪居常惶蹙如負大何至於昨冬嚴召之下豈或爲一分違逋之計而死期且迫賤疾益添雖尋常跬步之間實無以自力怵分畏義欲起還仆方當咸造之時獨陷慢命之科人言罔極雖或不諒而自顧罪負固所甘心幸蒙聖度天大恩言至及於病狀薄譴只止於例勘臣於是感戴殊恩以罪爲榮伊後大僚之請削尤係惶悸之一端杜門縮伏追訟愆尤乃者收敍之命次第而下有若微眚薄罰之旋宥者然如臣累蹤何以得於聖明也今玆敦府除旨尤是意慮之所不到驚惶感激益無所自容狗馬之疾已蒙天鑑之俯燭今不敢更事瀆陳而若其危惡實狀有加無減雖閑漫官職已無陳力之望況以罪戾之至深重情踪之至難安束帶周行尤非義分之所敢且臣旣無敦寧年前叨此見職援例陳懇得蒙恩解以此情病參以格例去就一節更無可論伏乞聖慈俯垂諒察亟賜鐫改以安私分以存公格不勝幸甚答曰省疏具悉疏辭下該曹稟處
정조 13년
己酉二月二十七日卯時上詣春塘臺親臨三日製入侍時行都承旨金載瓚行左承旨李時秀行右承旨徐鼎修左副承旨李書九右副承旨李家煥同副承旨南鶴聞假注書趙台榮徐有聞記注官金鳳顯記事官李相璜檢校直提學徐有防待敎金祖淳以次入侍上具翼善冠衮龍袍乘輿出協陽門建陽門入靑陽門生進諸生及謁聖文武科諸人分東西俯伏祗迎上命呼新來前導上御帳殿引儀唱生進諸生及文武科諸人行拜禮訖命生進及文武科等諸人以次入侍奏姓名訖以次退出上曰生進中欲赴擧三日製者以襴衫幞頭許入場屋事分付可也引儀唱試官以下入就位行拜禮讀券官左議政李性源禮曹判書鄭昌順吏曹參判具庠行副司直李秉模金憙對讀官兵曹參知李勉兢行副司直曺允大大司成沈煥之副校理李太亨前校理李顯默校理韓用龜李埦等入就位行四拜禮訖以次入侍性源曰連日勞動今又殿座聖體若何上曰一樣矣命書御題仍卽懸題上曰試官姑權退以待捧券好矣性源等承命權退上曰試官洪秀輔病勢果如何云耶載瓚曰果是實病云矣命書傳敎曰果是實病云試官洪秀輔罷拿分揀上曰同副承旨南鶴聞推考出榻敎上敎載瓚曰試券隨捧隨送可也上乘輿由靑陽門建陽門協陽門還內諸臣以次退出
정조 13년
己酉二月二十七日午時上御熙政堂科次入侍時行右承旨徐鼎修左副承旨李書九假注書徐有聞記注官金鳳顯記事官李相璜讀券官左議政李性源禮曹判書鄭昌順行副司直李秉模金憙吏曹參判具庠對讀官兵曹參知李勉兢行副司直曺允大大司成沈煥之校理韓用龜李埦副校理李太亨前校理李顯默以次進伏訖上曰諸試官皆就座考試而以廣選爲主可也上曰左承旨入侍賤臣承命出傳左承旨李時秀追入進伏命右承旨先退鼎修承命出性源等進前奏曰卽者左承旨來示一試券其祕封卽星州居金俊儉年三十二本慶州父應鐸也題則書御題而不作本文故臣等驟看其一二句語已知其凶慘其他文理多不成說仍與左副良久細看始知其字字句句無非至凶窮慘之言而或變換其聲音或添刪其偏傍故作疑眩之計卽此可知其情節之叵測臣等毛骨驚寒如不欲生此豈如渠鄕曲愚蠢輩所可獨辦哉窩窟必有其人如此窮凶絶悖之類決不可不急速發捕嚴覈得情矣上曰此不過愚蠢不解文以致胡辭亂說者也今若直斷爲凶言則不幾近於橫擔耶大抵其文如是看則如是如彼看則如彼惟在看解之如何耳卿等更思之性源等齊聲曰許多悖說姑無論只見臣謹當之下短句已露其情節親臨試士何等莫重而敢於御題不作本文書呈凶言乎日勢漸晩恐有失捕之慮亟賜處分是臣區區之望也上曰鄕儒安知表格式乎此特蠢蠢無識之致耳然亦不可不懲治故俄以停擧爲敎何必如是張大乎性源等齊聲曰周公告武王之說初不襯當於題意而全篇排布極爲巧密決非不解文字者所爲也渠亦自知其爲凶言故字形不爲正書變換添刪敢作疑眩之計情節尤極叵測此豈可不嚴覈乎聖意雖在寬假臣等何可與此漢一日共戴耶伏望更加三思焉上曰卿等如是固執第令大司成出往泮中先爲搜問可也煥之承命出性源等曰此不可只委泮長之事左右捕將竝令入侍何如上曰此則張大捕將中家近者誰也性源曰摠戎使之家似爲稍近上曰使之入侍賤臣承命出傳捕將趙心泰追入進伏上曰問于大臣從便譏詗可也心泰承命退出性源曰時原任大臣使之來詣好矣上曰不必張大以致騷擾耳煥之回奏曰臣於泮中搜問則果有金俊儉爲名漢俄已告歸於渠之泮主人而下去云槪聞泮人言俊儉與文科直赴金翰東相親與之留接亦給書手云矣性源等請先捕翰東上曰第觀端緖從後爲之無妨矣考試訖尹命烈任㸁等以次出榜命書傳敎曰三日製表京儒居首幼學尹命烈賦鄕儒居首幼學任㸁竝直赴殿試表之次進士權襈賦之次生員朴宗福竝直赴會試表之次生員沈鳳錫賦之次幼學尹䄷進士鄭文始幼學金魯敬李鼎牧崔致昊各給二分表次上幼學柳仁根進士李載源幼學李明淵嚴師穆權燁進士李壽普幼學宋象純賦次上幼學朴思審李馨升朴聖泓紙筆墨考例施賞命退諸臣以次退出
정조 13년
行都承旨金載瓚坐行左承旨李時秀坐直行右承旨徐鼎修坐直左副承旨李書九坐右副承旨李家煥坐同副承旨南鶴聞坐注書金孝建病一員未差假注書沈象奎仕直一員未差事變假注書韓翼鎭仕
정조 13년
金載瓚啓曰吏曹參議李祖承除拜後過三日不爲出肅依定式推考警責仍卽牌招察任何如傳曰明知其無情事實之相左亦已洞悉而所謂熟諳院務者烏可免不飭下吏之罪乎不見信於僚員之罪乎四承宣中獨於李在學深誅之者此也至於李祖承事予果見瞞矣素稱醇謹之人擧措如是回互再昨政望之點下出於不得已也蓋於首末望無可點故耳循例牌招非所可論本職改差使之息愆縮伏更無敢干科可也
정조 13년
金載瓚啓口卽者校理李埦謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招何如傳曰允
정조 13년
徐鼎修啓曰禁衛營將官來言今日本營軍兵日次私習云矣敢啓傳曰後日次爲之
정조 13년
徐鼎修啓曰御營廳將官來言今日本廳軍兵日次私習云矣敢啓傳曰後日次爲之
정조 13년
傳于李時秀曰今日本司坐起爲之云仍以次對來會
정조 13년
李書九啓曰今日次對兩司當爲進參除在外未署經外未肅拜呈告人員竝卽牌招何如傳曰允
정조 13년
傳于徐鼎修曰左副承旨與入格儒生入侍
정조 13년
傳于徐鼎修曰大臣備局堂上引見
정조 13년
李書九啓曰假注書趙台榮徐有聞身病猝重勢難察任今姑改差何如傳曰允
정조 13년
李書九啓曰事變假注書劉師玶身病猝重勢難察任今姑改差何如傳曰允
정조 13년
趙台榮改差代以李垿爲假注書
정조 13년
李垿有頉代以李東冕爲假注書
정조 13년
徐有聞改差代以沈象奎爲假注書
정조 13년
劉師玶改差代以韓翼鎭爲事變假注書
정조 13년
徐鼎修啓曰假注書沈象奎時無職名令該曹依例付軍職冠帶常仕何如傳曰允
정조 13년
徐鼎修啓曰事變假注書韓翼鎭時無職名令該曹依例付軍職冠帶常仕何如傳曰允
정조 13년
金載瓚啓曰今此試官望時無職名人令該曹口傳付軍職何如傳曰允
정조 13년
金載瓚啓曰今此式年武科覆試一所試官李秉鼎尹尙東金魯淳二所試官閔鍾顯李亨元牌不進推考傳旨今方捧入而承牌者只有二所試官李得臣一人無以備員受點事甚未安違牌諸試官更卽牌招何如傳曰允
정조 13년
金載瓚啓曰今此文武科覆試一二所監試官當爲備員進去而憲府則大司憲李聖圭執義朴長卨持平鄭晩錫牌不進李貞運未署經諫院則大司諫未差獻納李周顯在外大司憲李聖圭更卽牌招兩司承牌者只有掌令權坪朴鎤司諫李思祚正言李顯道韓商新無以備員受點何以爲之敢稟傳曰在外人員許遞與未差之代前望單子入之待下批與只推諸臺牌招以爲備員受點之地未署經臺諫除署經行公一體牌招察任
정조 13년
大司諫獻納前望單子入之大司諫朴天衡獻納李太亨落點
정조 13년
以執義朴長卨持平鄭晩錫牌不進罷職傳旨傳于徐鼎修曰只推
정조 13년
以監試官望筒傳于徐鼎修曰違牌人員許遞前望單子入之待下批牌招察任
정조 13년
大司憲持平前望單子入之大司憲尹尙東持平韓用龜落點
정조 13년
傳于徐鼎修曰左右相入侍
정조 13년
徐鼎修啓曰摠戎使趙心泰亟施不敍之典事命下矣將兵之任不可無一刻摠察之人何以爲之敢稟傳曰守禦使兼察兼佩牌招聽傳敎
정조 13년
徐鼎修啓曰左邊捕盜大將趙心泰亟施不敍之典事命下矣在前如此之時有他邊大將兼察之例今番則何以爲之敢稟傳曰右大將兼察牌招聽傳敎
정조 13년
備邊司薦望以李漢豐爲摠戎使
정조 13년
兵曹以李漢泰爲右邊捕盜大將
정조 13년
傳于徐鼎修曰右副承旨牌招察任
정조 13년
金載瓚以禮曹言啓曰今此己酉式年文科覆試講經試官今方磨鍊而堂下無故可擬之人乏少依近例以堂上官通瀜備擬以入其中時無職名人令該曹口傳付軍職何如傳曰允
정조 13년
兵曹口傳政事副司直單李鼎運
정조 13년
金載瓚以禮曹言啓曰今此式年文科覆試一所設場於本曹矣上直郞廳依例朝房直宿之意敢啓傳曰知道
정조 13년
徐鼎修以兵曹言啓曰己酉式年武科覆試時試官望擬入而當品中可擬之人乏少堂上曾經兵使竝擬以入之意敢啓傳曰知道
정조 13년
徐鼎修以兵曹言啓曰卽接宗廟入直部將崔必濟牒報則宗廟東邊墻垣三間許因雨頹圮云令繕工監爲先以扭把子堅實圍排亦爲樹柵而衛軍二名定送限改築間嚴加守直亦令巡邏營門申飭校卒另加巡察之意分付何如傳曰允
정조 13년
徐鼎修以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 13년
徐鼎修以備邊司言啓曰黃海監司李敬倫在任卒逝矣返柩時依法典擔軍題給之意分付所經各道何如傳曰允
정조 13년
徐鼎修以訓鍊都監言啓曰今二月二十九日春塘臺殿座時因兵曹節目金虎門軍九十五名把摠兪碩柱哨官李甲會弘化門軍九十五名哨官金處純廣智營軍四十名哨官沈鐮率領設布帳外環衛銅龍門弘化門宣仁門通化門以出番軍各門軍二十名將校一人式率領靑陽門明光門各門軍十名將校一人式率領排立雜人攔入一切嚴防而竝待標信擧行依定式北營標下軍三十名除標信除出別將崔朝岳把摠金景濂率領集春門外把守事畢後各還直所之意敢啓傳曰知道
정조 13년
李時秀以禁衛營言啓曰今二月二十九日春塘臺親臨三日製時依兵曹節目銅龍門入直鄕軍一百三名內建陽銅龍等門各除營直五名元入直把摠率領仍直西營入直鄕軍四十名新營入直鄕軍三十七名內各除營直五名其餘軍兵等各該將官率領排立於布帳外而事畢後還入直銅龍門西營兩處入直將官軍兵竝待標信擧行之意敢啓傳曰知道
정조 13년
李時秀以御營廳言啓曰今二月二十九日春塘臺親臨三日製試取時依兵曹節目集春營入直軍五十名內營直五名除實四十五名東營入直軍六十名內宮墻頹圮二處把守軍二十五名及營直五名除實三十名領軍千摠崔景岳入直把摠李商五哨官蔡述夏李命源率領設布帳外排立事畢後還入直所而竝待標信擧行還入直間集春營哨官申在寬東營哨官崔秀崗代直之意敢啓傳曰知道
정조 13년
徐鼎修以御營廳言啓曰本廳字內肅靖門東邊體城二間許又一處三間許鵂巖近處體城三間許惠化門北邊體城四間許南邊二間許頹毁處修築事前已啓下矣今二月三十日爲始肅靖門東邊體城頹毁二處及鵂巖近處體城頹毁一處合三處先爲修築之意敢啓傳曰知道
정조 13년
李書九以刑曹言啓曰右議政蔡濟恭箚子內謁聖武科壯元以代射現露出付本兵已盡輸款職付東班偃然換面敢登天陛此其罪不可比同於尋常作奸之類符同兩漢三次嚴刑後絶島充軍批旨內所請勘律事依施事命下矣冒入代射罪人李敏沃黃海道豐川府椒島鎭換面代射罪人柳載春長淵府白翎鎭竝充軍而準三次嚴刑後卽爲押送之意敢啓傳曰知道待考訊限滿次次準次後發配此後如有準三次之類依此定式施行仍以此意分付諸道亦爲定式可也
정조 13년
徐鼎修以義禁府言啓曰明日三日製時本府都事皆爲赴擧武都事一員本府入直而當直入直都事公事回公都事及文科講經一二所禁亂都事武科覆試一二所禁亂都事靑陽門禁亂都事無以推移假都事七員令該曹各別擇差以爲分排之地何如傳曰允
정조 13년
大司諫申應顯疏曰伏以臣竊自惟念今日三司諸司諸臣之積年爭執者何莫非可討之逆必誅之賊而嗚呼丙午群凶之罪尙忍言哉斲殘宗社之血脈勦絶神人之係屬使我四百年國祚凜凜然無所止泊者其主張排布顯有其跡狼藉難掩則宗社之讎神人之憤實在於此其所誅討宜不容少緩而王章尙不加顯戮尙不施如此而何以慰洋洋在天之靈何以釋喁喁中外之痛哉臣不勝冤號泣血之至伏願殿下廓揮乾斷亟允三司之請焉仍伏念臣孽自己作罪陷罔赦七年杜門自分爲聖世之棄物矣不意不肖賤息濫蒙洪造猥忝科甲迺聖上仍其子而念其父特推記簪之恩遂降滌瑕之命旣收而敍之復界以宿趼彯簪束帶更廁於朝行之間此豈負罪如臣所敢夢寐及者哉情窮勢蹙豈有抗顔趨走之念而特以曠蕩之德無以仰報收錄之恩不可不酬玆不免走伏丹墀之下粗伸叩謝之忱而一跪一伏之間已有感淚之如泉天地之生成父母之慈育卽殿下之於臣也噫臣不知死所矣人臣之受恩於君上者孰不欲圖報其萬一而惟以知無言懷無所隱禍福利害無所顧慮然後方可爲人臣之盡節也臣之平日愚見本自如此故前後臺職有所論列者率皆衝口而發不敢以死生禍福有所撓奪自以爲不喪其所守而卒乃愚暗儱侗無知妄作自陷於大戾莫非滄浪尙誰怨尤倘非我聖上至仁至明何能得保軀命於今日又安能卒被聖渥於今日哉噫古人有言曰折肱而能知爲醫爇鬚之後乃知秉燭今臣肱已折矣鬚亦燃矣從今以往庶可以稍知涉世之方行身之術可幸無罪而所自悼傷者荐罹喪戚精神都亡飽經憂畏神識全耗眼枯於淚盡脚軟於衰甚視聽動作無復昔日樣子今雖欲陳力就列奔走效勞而亦無奈何譬之東郊瘦馬絆之欲動轉益欹側雖使羈金絡月賁飾銜轡與天閑群駿齊足竝驅於鈎陳豹尾之間何可得也惟有收拾殘骸剩骨早謝榮塗退伏田廬追敍當時之遭逢以詑鄕隣之父老如古人所爲以終其餘年則至願也大榮也豈有餘望敢及其他言出肝膈非敢飭讓監臺試牌承膺無路臣罪於此益無所逃伏乞聖慈俯賜矜諒亟許鞶褫仍治臣違傲之罪以肅朝綱以安微分千萬幸甚省疏具悉宜令一伸本職許遞
정조 13년
副修撰李魯述疏曰伏以臣之得有今日皆殿下再造之私耳嗚呼臣罪臣自知之而惟殿下赦之薄竄未幾息偃於田廬之間是殿下再造之賜也臣父之邊配無望生還而惟殿下宥之母子重會終孝於期耋之年是殿下再造之賜也嗚呼人臣願忠之誠根於性分之固有實無間於親近疎遠之別而若臣父子者偏蒙我殿下再造之賜洪恩厚渥貫徹幽明覆燾生成之德若私於臣家臣雖蠢如昆蟲頑如木石其銘肝鏤腑粉骨糜身之忱亦自有萬倍於恒品者然而泯泯而處伈伈而度有若不自省其再造之仁生將爲負罪之身死將爲孤恩之鬼撫躬自悼此何人斯惟父子日夕相對北望感泣涕無乾時者于今十有餘年矣千萬不自意收錄之恩有隕自天闔門震動閭里聳驚有如寒谷回春枯木生華臣誠惝怳懍慄心神飛越竭蹶登途旋蒙遞改前後恩旨至再至三而未伸叩謝之忱益添逋慢之罪嗚呼聖恩如天報答無地從今以往臣之一身非臣所有則毋論有官無官犬馬之誠祗欲瞻依京輦之下而只緣臣父年近八旬纔經草土疾病侵尋氣息凜綴臣無他兄弟可以將護有不忍一向離舍半年之間乍京乍鄕不敢遑息矣瀛館除命又下於伏旅邸之日中夜隨牌冒持綾被禁鍾仙漏怳惚如夢以臣滓穢之賤何以得此於聖明之世也脩門重入於生前死目將瞑於地下而至於看作宿趼因仍蹲冒則又非臣私分之所敢出也適値僚員不備逃遁無路一直四旬瘡疣百出畢竟狼狽自速恩罷臣方感惶靡所容措曾未幾日敍命旋下職名如舊又當文廟獻酌之日義不敢言私遂不得不冒沒出肅矣嗚呼顧臣頂踵毛髮皆歸造化險夷燥濕在所不擇而第臣於見職本自萬不近似雖在前無故之日尙且屢其情實況今以罪累之餘尤安敢爲昧然冒進之計而且臣情理庶幾蒙孝理之所矜憐亦何忍自阻於仁覆之天而不一呼籲乎玆敢冒萬死瀝血陳懇於天地父母之前伏乞聖慈諒臣肝膈之懇憐臣悲苦之情特許遞免仍治臣罪以肅朝綱以安私分千萬幸甚臣以此情踪何敢贅及他說而秉彝之天人所同得沐浴之請義在必討惟聖明垂察焉噫嘻十數年凶逆之愈出愈憯實由於亂源之未塞凶窩之未破尙魯之窮天極逆竟未施大逆之律則倫彝已斁大義不明鄭妻之假息畿甸龜柱之臥死善地則王綱漸頹人心靡定麟謙終逭極律而範吉之陰謀遂肆亮翼輸情鞫招而能澤之逆節相連始知殊途終歸一轍至有榮德之謀移國脈澤白之肆罵天日固有脈絡之相與貫通謀計之互有綢繆而天網太恢王章漸弛轉轉馴致甲辰秋萬古所無之變則初乃沬血飮泣誓不俱生終至含口結舌有若相忘瑮福之三道稱兵復謙之二字謀亂而新逆篤舊種下生種是豈非刑政之失當致此滋蔓乎至於丙午夏秋之變臣何忍提說以慼我聖心而我慈聖十行諺敎明有敷示則固當嚴加盤覈明正典刑而討復之義使爲弁髦窮覈之請漸抛笆籬臣民之悲冤憤鬱五年如一日噫嘻此何事也宇鎭之四字刀割時偉之不滿同慶逆情昭著斷案明白俱未鉤覆尙保首領乳媼醫官之徑斷乳道妄投熱劑一番按鞫必有端緖之可尋而竟靳一國同聲之請此皆有國以來所未有之失刑也我殿下鎭安之苦心積十年而邈然無效人心漸撓國勢益危臣實痛心刺骨如不欲生者也伏願殿下廓揮乾斷前後諸逆之未施當律者亟施當律凡可以究覈者一一按鞫快從三司之請以伸萬世之義焉省疏具悉所陳勿煩爾其勿辭察職
정조 13년
右副承旨李家煥疏曰伏以歷謁先陵聖孝克伸祗拜文廟縟儀順成情文允叶率普均歡臣以積年訟蟄之蹤亦復重入脩門仰瞻淸塵欣頌慶忭有倍他人仍伏念臣向來辜犯尙今追思愧汗彌甚而宥釋之恩旣在於限前甄敍之命又出於夢外闔門攢祝有淚無從而已今玆喉院新命遽下於杜門屛伏之中臣誠驚惶震越莫省攸措殿下猶以爲臣之罪名容或有日久拂拭之道而復欲置之簪紳之列耶噫以臣之愚昧蔑識百不猶人猥被聖明之知遇前後叨濫莫非有隕自天況西州特畀聖意有在而旣無一分報答之效反有觸事僨誤之跡聖度涵容曲加寬貸雖以襲謬爲敎而謬之一字在他人猶不敢襲也況臣受知何如叨恩何如而不能隨事殫竭銳意矯革乃反苟然因襲則論辜負寧有毫分可恕之道哉淸朝華班當用潔己守貞之人而臣之身已汚矣臣之名已黷矣在臣自靖之義固當數昔愆尤沒齒田野而恩命鄭重義分是懼不敢一向退伏雖復蒼黃入城顧臣私情只在於瞻彼日月密邇父母而已至於榮途一步決無冒沒隨逐之望而頃日始除適已夜深卽者復拜連値殿座或坐犯違傲或黽勉出肅逋慢已極廉防又壞臣罪至此尤無所逃伏願聖明亟鐫臣所帶之職仍令有司勿復檢擬以肅法紀以全微諒千萬幸甚省疏具悉爾其勿辭察職
정조 13년
己酉二月二十八日辰時上御熙政堂左副承旨與入格儒生入侍時左副承旨李書九假注書徐有聞記注官金鳳顯記事官李相璜幼學尹命烈任㸁等以次進伏訖上曰左承旨與大臣備堂引見禮判亦爲入侍鳳顯承命出與左承旨李時秀事變假注書劉師玶左議政李性源右議政蔡濟恭兵曹判書鄭好仁漢城判尹李在簡禮曹判書鄭昌順行副司直徐有防李秉模徐有大金持默刑曹判書沈頤之行都承旨金載瓚校理李埦偕入進伏上曰儒生進前命烈進伏奏姓名上曰强近之親爲誰命烈曰江華留守尹承烈爲八寸親矣上曰做表幾首乎命烈曰五十餘首矣上曰退伏製進退表可也㸁進伏奏姓名上曰做賦幾何㸁曰近三百首矣上曰退伏製進退賦可也權禶等以次奏姓名訖命先退性源曰雨勢霏微日候陰寒聖體若何上曰一樣矣性源曰王大妃殿氣候若何上曰一樣矣性源曰惠慶宮氣候若何上曰一樣矣上曰今日次對蓋爲金俊儉事詢問也性源曰臣等方欲請對而未果矣捕廳事萬萬駭然不可以擧行之未了有所容恕矣上曰昨日大司成入泮中過加騷擾故厥漢知幾逃躱而捕廳之經宿未捕誠極稽忽苟能悉心豈有是也性源曰凶如厥漢而尙不能追蹤捕廳事難免悠泛之罪矣上曰厥漢所投呈者觀其語意似非周公告武王之辭不過鄕谷愚蠢不解文字作此胡辭亂說元非指擬於當今卿等不必如是看去今若以此直斷爲凶言則不幾近於橫擔耶凶言與否惟在看得之如何豈可比方於不當之地漸致張大徒損體貌乎性源曰臣於昨日考券時左承旨來示厥漢凶書一二句語驟看已知其凶慘其他文理多不成說仍與左副承旨良久細看始知其字字句句無非至凶窮慘之言而或變換其聲音或添刪其偏傍故作疑眩之計卽此可知其情節之叵測是豈可以鄕曲愚蠢之類泛忽看去乎濟恭曰昨日左相以此事書報於臣而猶未詳本事之如何今始見之萬萬驚憤親臨試士何等嚴重而敢於御題不作本文書呈凶言乎此莫非如臣無似忝居大官致使如此叵測之徒不識朝廷之尊而作此變怪之擧臣誠不勝惶恐矣性源曰周公告武王之說初不襯着於昨日題意而全篇排布極爲巧密決非不解文字者所爲究覈情節不容暫緩而厥漢尙未就捕其在國體尤豈成說乎上曰有國必有法予非爲如此幺麽之類强作傅生之論而然也昨日以後達宵商量所謂凶言終沒着落實非今日朝廷所可指擬者也原書在此卿等與諸備堂更爲詳看各陳所見可也性源曰賊謀難測細究其語脈一字一句莫非詬罵天日豈不痛心乎濟恭曰滿紙所書果是凶言矣時秀曰自承頭短句已有無限包藏此非場內所作必是素所構草者也如渠鄕曲微賤之類有何怨毒於國家而作此至凶極慘之擧乎昨日以後驚憤之心如不欲生而至今經宿罪人尙未斯得寧有如許國體乎書九曰若以此看作周公告武王之說則字形何不正書必爲變換其聲音添刪其偏傍乎渠亦自知其爲凶言故敢作疑眩之計情節尤極叵測此豈可不嚴覈乎濟恭曰變改字形卽此可知其爲梟獍腸肚矣若非出於詬天罵日之意則何爲作此閃忽之擧乎上曰此必是狂易之漢矣備堂諸臣齊聲曰臣等倉猝一看多有未曉處而大體則都是凶言也如此窮凶絶悖之類決不可不嚴覈得情矣埦曰全篇元不着題一番究覈宜矣上曰篇中有周公云云此豈非場內所作乎性源等曰周公云云只有一二句語必是臨時插入也性源曰厥漢之父嶺伯處祕關捉囚斷不可已矣上曰次第間事姑置之可也性源曰金翰東初旣接置又給書手云不可不究問矣上曰昨聞翰東九寸姪熙周今番登小科安東儒生三十餘人同爲一接厥漢與翰東略有面分以三兩錢購得書手要與熙周同入場中云此不過鄕儒輩例事也熙周猶或不知翰東安知厥漢之情節乎性源等曰旣與之同接則厥漢之題外凶言接中人寧有不見之理乎時秀曰一接中若見厥漢所書而不知其爲凶言則一竝究問有不可已也上曰場內紛紜中同接之文安得詳見雖見之倉卒間亦安得解之耶況厥漢非安東人不過是他鄕附接則何可以此歸罪於他人乎性源等曰熙周等似無不知之理臣等欲招問耳上曰聞熙周內以爲厥漢於場內書券時以長句之折而書之有所云云故渠亦聞之云卿等如欲問之試爲招問而第聞熙周言爲人詳明所言亦有條理其叔翰東亦然云耳性源曰臣等當先爲退出招問熙周矣上曰同成均出送使之招問可也在簡有防等承命出上曰玉堂新從下土來爲人頗精明矣性源曰嶺外之人初登筵席周旋進退未諳體例容或無怪而俄者所陳全欠剴切大失論思之體矣上曰次對爲之性源曰臣於厥漢事以後毛骨驚寒考試亦不得着意至於廟謨未及留心而北道御史今番疏語亦未詳明初旣請折米六千石末稍結辭又以米三千石太三千石爲言此必以太錯認爲正穀而然矣然所請旣如此依結辭許施好矣上曰依爲之自廟堂關飭可也御史爲人固重厚而做事則頗矇然矣性源曰原任大臣以厥漢事將欲來詣云矣上曰何必來會性源曰捕廳事極爲駭然雖非此捕將自有他捕將可以擧行當該捕將罷職何如上曰不爲無罪而姑觀來頭處分無妨矣性源曰臣等不可遲待卽速退出右捕將亦令一體擧行好矣上曰右捕將亦已詳聞乎元戎體重昨日以不欲騷擾之故只命左捕將入侍蓋其家近之故也須退出擧行可也有大承命退出上曰進退表已製之乎書九曰㸁則製進五句命烈則未書一字矣上曰長三短四不難做得使之卽速製進可也稍間上問已製否命烈曰惶悚之極不能下筆矣上曰初登筵席過生畏怯則不能構出亦似無怪雖一二句第令書進可也命烈僅書一短句以進命讀奏訖仍命命烈誦奏昨日入格表命烈僅誦數句命命烈先退上曰李健源翰林召試時製進王禹偁儞謝表有日侍殿前月遍天下之句以此至於削科卿等記有否性源曰然矣彼儒生不可不處分矣濟恭曰聖意雖在於寬假設科取士事體至重宜有處分之道矣埦曰國家之設科取士所以奬拔人才而儒生事誠駭然矣仍無結辭時秀曰校理李埦奏對之語全昧事體雖緣生疎不可無飭推考何如上曰生疎所致勿推可也出擧條濟恭曰玉堂以遐土之人未經假官初登前席其爲生疎固無可怪而目下奏語全昧格例極爲未安矣上敎埦曰何無結辭埦曰小臣未經假官始登筵席格例間事未免矇眛惶悚之極不知所達矣上曰可否間畢陳所見可也埦曰儒生事雖駭然而宜有容恕之道矣上曰自是嶺南之人淳厚可尙也性源曰俄者諸臣所迭陳者是何等關係而儒臣旣是嶺人則其所憤痛宜倍他人草草奏語已極慨然而職居論思目見儒生事又作原恕之論豈有如許事體臣謂埦可罷也上曰生疎故然庸何傷乎性源曰雖是生疎之人亦有意見則固當隨見論事明白結語而前後做錯不可但以生疎論臣之尤所慨恨者俄者所奏全欠明白雖承勿罷之敎旣有臣等所論則有不可以玉堂之官晏然自在矣埦退出性源曰三日製之進設以賦表各取京鄕者聖意亶出於慰悅多士臣承命考試而所取表賦居首人今於進退應製之時表則一字不出口賦亦五句不成說如此之人皆置前列考試不審之罪臣方自引之不暇而科試至嚴表賦居首人不可不竝爲先拔去矣昌順曰全一榜竝爲拔去斷不可已矣濟恭曰先朝專尙寬大而至於科榜或以不通於講席或以茫昧於試券雖在放榜之後亦有拔去蓋試法至嚴故也見今直赴二人命以應製而一則崇朝之頃一句寫不得一則五句之中語不可了者亦有數處旣已現發之後恐不可不拔去矣上曰居首人擧措難免露拙拔去一款豈待卿等之言乎如是靳惜者無他年前罷乙未榜之後無論本犯之如何常以爲齷齪凡係當削當拔之類未嘗不趑趄持難而今日事科場至嚴無以撓屈依爲之濟恭曰直赴殿試二人旣皆拔去則其次之或會試或給分不成科榜體段臣意則一竝施之以賞格似好矣上曰次上諸生旣受賞則三下以下之降付賞秩無妨依爲之濟恭曰直赴二人拔去其次旣皆考例施賞則昨日試場不過爲泮試勸課之科矣上曰若此則三日製當更設明日通方外旣欲賜第則亦當親臨以此分付紙品亦以大好紙爲之可也出擧條書九曰三日製以明日爲之事命下矣春塘臺補階板姑勿撤毁事分付何如上曰兪好仁曰三日製殿座時軍兵等擧行依昨日例爲之何如上曰依性源曰昨日生進謝恩時追後入參者二人士習不當如是後弊所在不可無警故敢此仰達矣上曰無足怪也予於昔年嘗見之二百生進中入參者强半昨日則全榜能齊會極庸嘉乃上敎性源等曰李祖承事極涉未妥故俄者傳敎有所云云矣卿果見之否性源曰見之矣上曰偏論於渠豈非不緊乎謂其醇謹頻除承旨矣今番擧措如此何必竄削姑令屛伏使渠知罪可也李在學亦非矣性源曰金熙周招問爲急臣等將先退矣命退諸臣以次退出
정조 13년
己酉二月二十八日申時上御誠正閣大臣入侍時行左承旨李時秀假注書沈象奎記注官金鳳顯記事官李相璜左議政李性源右議政蔡濟恭以次進伏訖上曰金俊儉事果虛謊不出所料矣俄果捉得於果川杻峴店舍而捕將想已究問矣聞其衣裝則百結襤褸盤纏則只有六文錢昨暮抵果川買喫夕飯朝則失炊飢不能行遂至見捉而渠之今番試券亦非渠所自作乃渠曾祖登科時科作而移書呈納者聞渠言內如得十日之限則渠祖試券可以持來願得參考冀保渠命云然則本事之虛謊可知且昨今以來外間必多騷擾不可不卽出擧條頒示其虛謊之跡矣性源曰未知其供招之如何而券中指意極其凶慘待其祖券持來參合考見然後始可辨之矣濟恭曰梟獍之心豈可以衣服之懸鶉有所原恕乎上曰俊儉捉來時捕校誘渠以得參今番科榜云則渠頗歡躍云卽此可知其沒覺矣上命鳳顯與兩捕將入侍鳳顯承命出與左捕將趙心泰右捕將徐有大偕入進伏上曰果已盤問而所供云何有大曰觀其衣服甚襤樓人物亦蚩蠢而渠之言內今番試券謄其曾祖遠鳴登科時試券藏置囊中矣入場之後移謄納券而移謄之際四字以肆字書之成字以盛字書之傍人或言其誤書故改書呈納云而渠祖登科時試題卽周召公奭請不作無益害有益也命官則故相鄭太和副試則故相金壽恒云矣上曰俊儉今番試券入之鳳顯承命出持入濟恭曰券中多有誤書處而字句間推移解看則頗襯於不作無益害有益之題矣上曰近來世變層生朝臣過於疑怯故於今番事亦不無大驚動之擧而予則橫看豎看斷無是理假使渠眞有詬罵之心則行語中必有指斥當今處而全篇辭意全無襯當且昨夜思之記得年前閱國朝試題時有周召公請祈天永命等題其傍又有不作無益害有益之題而伊時壯元卽任姓人也或慮其謄用此等題科作矣今聞事實果如所料蓋俊儉於渠祖登科試券所嘗口誦而手謄者其所口誦者但取其音手謄者但取其邊或傍其所移書於今番科券者或減畫或添畫或折一句爲兩句此皆無識無文之致凶言云云今不必致疑而莫重科試以不着題之他作胡亂書呈此一罪可合懲治矣命官旣是故相鄭太和則當在顯廟朝考見國朝榜目則可以知之矣仍命象奎持入賤臣承命出持入時秀曰考見榜目而無金鳴遠名字矣心泰曰俊儉末乃言非渠曾祖乃渠高祖試券云矣上曰曾問其名字乎心泰曰入侍有命未及問之矣上曰捕將出去更問以入心泰還奏曰其名則重南云矣時秀曰果有重南名字而乃顯廟朝式年榜也題則周召公請不作無益害有益矣上曰今無更疑之端斯速出擧條明其前後事實頒示外間好矣性源曰今此表試券中有一試券題則書御題而以他題請表製呈者坼見其祕封則乃星州居金俊儉爲名者也不但請謝之題體格自別字句之間偏傍訛誤文理則艱晦旨意則駭怪名以鄕儒莫重御題試取之下敢以他題製呈者已不可以士子責之而況聞其事實則盜用其高祖重南之殿試科作其題乃召公請不作無益害有益也以謝題而擅用請表以裔孫而盜用祖券者旣悖試規亦關倫理如此無嚴難赦之類決不可尋常處之卽爲移送秋曹竝其所納試券下送于本道監營令道臣詳査前後試券嚴刑遠配以勵遐鄕蚩蠢之習何如上曰朝筵亦有下敎聞果然矣渠雖不足責科場至嚴令道伯嚴刑一次逐送本土可也出擧條濟恭曰臣於昨日未得登筵玆事委折雖未詳聞而當此朝野淸明之時忽聞有無前變怪初則萬萬驚慮到今事歸虛謊善得究竟誠萬幸矣上曰幸矣非爲渠一俊儉也玆事出後頗有張大之慮今歸妥帖誠幸矣性源曰朝筵伏見以李在學李祖承事有傳敎下者而臣未及仰奏矣臣於李祖承素知柔善醇謹而向者疏中一句語則太不擇發矣然朝者處分時下敎有曰回互有曰見瞞是則恐不必然矣人臣而得瞞君回互之目則豈不爲朝家之棄臣乎上曰予於李祖承事甚非之矣渠自翰林時出入邇列則渠之地處自異豈可隨衆偏論乎且伊日事實予果見瞞於渠矣姑爲棄置使之息愆亦何妨乎性源曰成德雨疏請院額事旣已復官復諡則院宇之復額自是次第件事分付禮曹使之擧行似好矣上曰此事擧行似不必筵撤矣性源曰撤額時聞因儒疏請撤至於蒙許則到今恐不可自下擧行故敢達矣上曰今若以擧條頒出文跡則公車之積必復不勝其紛紜彼此擾攘更起風波又將乖近日寧靜之朝象此不可不念處也予意如此右相則以爲如何濟恭曰誠如聖敎矣何必引起久遠之事惹出紛紜之端乎上曰金熙周則今無更問之事卿等出去卽爲放送可矣仍命退諸臣以次退出
정조 13년
己酉二月二十八日申時上御重熙堂右承旨入侍時右承旨徐鼎修假注書沈象奎記事官李相璜金祖淳以次進伏訖上曰大臣擧條速爲書入而武所試官望筒則旣入矣文所望筒亦爲催促書入賤臣承命出分付命書傳敎曰武將處義不惟自異職非正卿身兼捕將今日次對不參已極駭然且以本司坐起言之無難懸病大臣切禁亦必請罪此亦不易之常規而旣非篤老之人亦無共知之病則敢以病之一字書入由前由後不可以事過而置之若此不已古例漸至掃地武將將爲驕將而新叨若此稍久何言摠戎使趙心泰亟施不敍之典以懲學文之弊以寓存羊之意上曰武所試官趙心泰代以白東俊改落點頒布命書傳敎曰儒川議藥之功豈可不追念長溪之效勞王事旣多況其夫人兩朝嘉禮亦有效勞洛豐之效勞亦然今其孫登第宜有記舊之擧唱第日已有下敎遣官致祭文命書傳敎曰其子登第殊庸愴想故直提學沈念祖家遣官致祭事分付上曰明日三日製對讀官柳焵代尹光顔爲之出榻敎上曰明日三日製讀券官徐有隣沈頤之兪恒柱對讀官金光默朴宗岳柳焵加差出榻敎上曰此後金虎門開閉時注書若値入侍不得出去則宣傳官代往事定式命退諸臣以次退出
정조 13년
行都承旨金載瓚坐直行左承旨李時秀坐行右承旨徐鼎修坐左副承旨趙衍德未肅拜右副承旨李書九坐同副承旨李家煥坐直注書二員未差假注書沈象奎仕直沈能迪仕事變假注書韓翼鎭仕
정조 13년
傳于李時秀曰出宮門路以協陽門爲之
정조 13년
李東冕有頉代以沈能迪爲假注書
정조 13년
備邊司薦望以申應周爲統制使
정조 13년
李時秀啓曰兵曹郞廳來言統制使下批政事取稟傳曰當日爲之
정조 13년
有政吏批判書李𡊠進參判具庠病參議未差行都承旨金載瓚進以曺允大爲吏曹參議李東稷鄭致淳爲校理尹羽烈爲副校理白師敏爲直講徐有秉爲繕工奉事
정조 13년
兵批判書鄭好仁進參判金思穆侍衛進參議朴宗岳試官進參知李勉兢入直同副承旨李家煥進副司直單李聖圭李漢豐鄭宇淳李祖承申應顯李敬一沈興永李周顯李貞運副司果單李東稷副司正單沈象奎沈能迪韓翼鎭統制使單申應周
정조 13년
傳于金載瓚曰科次入侍
정조 13년
兵曹以李明運爲禁軍別將
정조 13년
傳于李書九曰當該承旨爲先拿處
정조 13년
金載瓚啓曰同副承旨南鶴聞爲先拿處事命下矣依定式遞差傳旨捧入之意敢啓傳曰知道前望單子入之待下批牌招察任
정조 13년
承旨前望單子入之趙衍德落點
정조 13년
金載瓚以禮曹言啓曰大報壇祭享每年三月上旬內擇日擧行事曾已定奪矣吉日令日官推擇則來三月初七日爲吉云以此日定行而雖以依例親祭磨鍊亦多有攝行之例今番則何以爲之敢稟傳曰攝儀
정조 13년
徐鼎修以吏曹言啓曰今此大報壇遣大臣攝行之進幣瓚爵官預差前參知李集斗塡差而時無職名令該曹口傳付軍職何如傳曰允
정조 13년
兵曹口傳政事副司直李集斗
정조 13년
李時秀以兵曹言啓曰羽林衛將李邦城景福宮衛將蔡德齡俱以身病猝重時月之內無望供職呈狀乞遞宿衛領軍之將輪番之任不宜久曠竝今姑改差何如傳曰允
정조 13년
李時秀以兵曹言啓曰今二月二十九日春塘臺親臨三日製試取時入直禁軍別將當爲率領侍衛而別將李東燁以武二所試官進去一番內禁衛將卞至健兼領擧行之意敢啓傳曰知道
정조 13년
李時秀以兵曹言啓曰依下敎政院行首書吏朴道根該房書吏金宗烈等發問目取招問目內朴道根身爲行首書吏院中故事必似鍊熟武臣陳疏雖將任不可容易爲之況李基成白東運不過幺麽堂上堂下之武弁焉敢陳疏而身爲首吏何不據例爭執及其出槪也袖手傍觀究厥罪狀萬萬痛駭金宗烈身爲該掌吏秩卑武弁之疏容易出槪有若三司疏然該房承旨雖許出槪何不據例爭執作此無前之擧乎究厥罪狀尤極痛駭其間委折無敢隱諱從實直告朴道根所告內矣身昨日則適未在院李基成白東運上疏來呈時雖不目見身爲工房書吏常時不能檢飭致使僚吏作此無前之擧不勝惶恐云金宗烈所告內矣身之見差院吏在於昨年十月而以其差役屬耳之故堂上堂下武弁之不敢陳疏全然不知不敢據例告課致此出槪之境矣身罪狀萬死無惜云各決棍十五度之意敢啓傳曰知道
정조 13년
李時秀以武一所試官意啓曰本所今日平明開場而初試擧子當付元額九十七人內捧單實數爲七十九人先自木箭試取之意敢啓傳曰知道
정조 13년
李時秀以武二所試官意啓曰臣所所付擧子自天字至地字半字捧單元數九十三人內及第二人而京畿擧子四人全羅道擧子一人平安道擧子一人原春道擧子四人無緣不呈單子合十二人除實數爲八十一人矣今日平明開場先自木箭試取之意敢啓傳曰知道
정조 13년
李時秀以義禁府言啓曰咸鏡監司李崇祜狀啓據刑曹粘目內鍾城前府使任觀周柳焵崔姜五成李昌漢李鎭復等移本府處之事允下矣柳焵李鎭復今方待命卽爲拿囚而崔時在忠淸道淸州地云依例發遣府書吏拿來姜五成以南兵使時在任所發遣府都事交龜後拿來李昌漢前以他罪見方在囚添問目取招任觀周旣已身故云勿論何如傳曰允